DECRETO 161/2010, do 16 de setembro, polo que se declara a urxente ocupación, para os efectos de expropiación forzosa, dos bens e dereitos necesarios para a realización das obras do proxecto de ensanche e mellora do trazado e firme da DP 4603 de Melide a Ribadulla, do punto quilométrico 0,000 ao 10,340, da Deputación Provincial da Coruña.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/09/2010

A Deputación Provincial da Coruña, en sesión que tivo lugar o día vinte e cinco de abril de dous mil oito, aprobou o proxecto de ensanche e mellora do trazado e firme da DP 4603 de Melide a Ribadulla, do punto quilométrico 0,000 ao 10,340 e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa, ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
Que o expediente se tratou na comisión de secretarios xerais previa á súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o informe técnico da Deputación Provincial da Coruña, esta actuación é necesaria e indemorable co fin de reducir o número de accidentes de tráfico que se produciron nos últimos tres anos debido, entre outros extremos, á existencia dunha calzada de dimensións inferiores ás necesidades dos vehículos e que ademais posúe tramos cun trazado curvo que limita a súa visibilidade. A urxencia na ocupación para a realización das obras vese acrecentada pola carencia de beiravías nesta estrada provincial, que atravesa núcleos de poboación de gran densidade, cun apreciable tránsito de peóns co conseguinte risco para a súa seguridade.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día dezaseis de setembro de dous mil dez,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para os efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de ensanche e mellora do trazado e firme da DP 4603 de Melide a Ribadulla, do punto quilométrico 0,000 ao 10,340, da Deputación Provincial da Coruña, debendo, se é o caso, unha vez ocupados os terreos necesarios, obter as autorizacións que sexan necesarias dos organismos competentes, con carácter previo ao inicio das obras.
Santiago de Compostela, dezaseis de setembro de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza